ราฟาเอล นาดัล

| --- | --- |
ภาพถ่ายเมื่อปี 2024
ชื่อเต็ม: ราฟาเอล นาดัล ปาเรรา
ประเทศ (กีฬา):  สเปน
ถิ่นพำนัก: มานากอ หมู่เกาะแบลีแอริก ประเทศสเปน
วันเกิด:  (1986-06-03) 3 มิถุนายน ค.ศ. 1986 (38 ปี) มานากอ หมู่เกาะแบลีแอริก ประเทศสเปน
ส่วนสูง: 1.85 m (6 ft 1 in)
เทิร์นโปร: ค.ศ. 2001
การเล่น: มือซ้าย (แบ็กแฮนด์สองมือ)
ผู้ฝึกสอน: โตนี นาดัล (2005–2017)  การ์โลส โมยา (2016–2024)
เงินรางวัล: 134,946,100 ดอลลาร์สหรัฐ
เว็บไซต์ทางการ: rafaelnadal.com
เดี่ยว
สถิติอาชีพ: 1,080–228 (82.6%)
รายการอาชีพที่ชนะ: 92
อันดับสูงสุด: No. 1 (18 สิงหาคม 2008)
ผลแกรนด์สแลมเดี่ยว
ออสเตรเลียนโอเพน: ชนะเลิศ (2009, 2022)
เฟรนช์โอเพน: ชนะเลิศ (2005, 2006, 2007, 2008, 2010, 2011, 2012, 2013, 2014, 2017, 2018, 2019, 2020, 2022)
วิมเบิลดัน: ชนะเลิศ (2008, 2010)
ยูเอสโอเพน: ชนะเลิศ (2010, 2013, 2017, 2019)
การแข่งขันอื่น ๆ
Tour Finals: รองชนะเลิศ (2010, 2013)
Olympic Games:  เหรียญทอง (2008)
คู่
สถิติอาชีพ: 142–77
รายการอาชีพที่ชนะ: 11
อันดับสูงสุด: No. 26 (8 สิงหาคม 2005)
อันดับปัจจุบัน: No. 506 (15 พฤศจิกายน 2021)
ผลแกรนด์สแลมคู่
ออสเตรเลียนโอเพน: 3R (2004, 2005)
วิมเบิลดัน: 2R (2005)
ยูเอสโอเพน: SF (2004)
การแข่งขันแบบทีม
Davis Cup: ชนะเลิศ (2004, 2008, 2009, 2011, 2019)
| สถิติเหรียญโอลิมปิก> ตัวแทนของ   สเปน .เทนนิสประเภทชาย |
| --- | --- | --- |
|  |  2008 กรุงปักกิ่ง | ประเภทเดี่ยว |
|  |  2016 กรุงรีโอเดจาเนโร | ประเภทคู่ |
ราฟาเอล นาดัล ปาเรรา (สเปน: Rafael Nadal Parera, ออกเสียง: [rafaˈel naˈðal paˈɾeɾa]; เกิด: 3 มิถุนายน ค.ศ. 1986) เป็นอดีตนักเทนนิสอาชีพชายชาวสเปน เขาคว้าแชมป์แกรนด์สแลมในประเภทชายเดี่ยว 22 สมัย และเคยครองตำแหน่งมือวางอันดับ 1 ของโลกรวม 209 สัปดาห์ และครองตำแหน่งอันดับ 1 เมื่อจบฤดูกาล 5 ครั้ง เขาได้รับการขนานนามว่าเป็นราชาแห่งคอร์ตดิน และประสบความสำเร็จในการแข่งขันคอร์ตดินมากที่สุดในประวัติศาสตร์ โดยคว้าแชมป์แกรนด์สแลมเฟรนช์โอเพน 14 สมัย ซึ่งเป็นสถิติการคว้าแชมป์รายการใดรายการหนึ่งที่มากที่สุดในวงการเทนนิส และแชมป์เอทีพี มาสเตอร์ 1000 คอร์ตดิน 26 รายการ และยังทำสถิติชนะบนคอร์ตดินติดต่อกัน 81 นัด นาดัลได้รับการยกย่องให้เป็นหนึ่งในนักเทนนิสที่ยิ่งใหญ่ที่สุด รวมทั้งหนึ่งในนักกีฬาชาวสเปนที่ยิ่งใหญ่ที่สุดตลอดกาล เขาชนะเลิศการแข่งขันประเภทชายเดี่ยวโดยสมาคมนักเทนนิสอาชีพ (เอทีพี) 92 รายการ ซึ่งรวมถึงแชมป์เอทีพี มาสเตอร์ 36 รายการ และเหรียญทองโอลิมปิก
นาดัลเริ่มสร้างชื่อด้วยการเป็นหนึ่งในผู้เล่นดาวรุ่งที่เก่งที่สุดในประวัติศาสตร์ เขาขึ้นสู่ตำแหน่งมือวางอันดับ 2 ของโลกในวัยเพียง 19 ปี และคว้าแชมป์ได้ถึง 16 รายการก่อนอายุครบ 20 ปีซึ่งรวมถึงแชมป์แกรนด์สแลมเฟรนช์โอเพนสมัยแรก ก่อนจะขึ้นสู่อันดับ 1 ของโลกครั้งแรกใน ค.ศ. 2008 หลังคว้าแชมป์วิมเบิลดันสมัยแรก โดยเอาชนะโรเจอร์ เฟเดอเรอร์ คู่แข่งคนสำคัญในรอบชิงชนะเลิศ และยังคว้าเหรียญทองโอลิมปิกประเภทชายเดี่ยวในปีนั้น เขาคว้าแชมป์ออสเตรเลียนโอเพนสมัยแรกจากการชนะเฟเดอเรอร์ใน ค.ศ. 2009 ต่อมา ใน ค.ศ. 2010 นาดัลคว้าแชมป์แกรนด์สแลม 3 รายการ และคว้าแชมป์แกรนด์สแลมครบทุกรายการในอาชีพ (Career Grand Slam) ภายหลังคว้าแชมป์ยูเอสโอเพน และด้วยวัย 24 ปี เขาถือเป็นผู้เล่นที่อายุน้อยที่สุดในยุคโอเพน ที่ได้แชมป์แกรนด์สแลมครบทั้ง 4 รายการ และเป็นผู้เล่นชายคนแรกที่ได้แชมป์แกรนด์สแลมในพื้นคอร์ตทั้ง 3 ประเภทในปีเดียวกัน อีกทั้งยังเป็นผู้เล่นคนที่สองในยุคโอเพนต่อจาก อานเดร แอกัสซี ที่คว้าแชมป์แกรนด์สแลมครบทุกรายการ และเหรียญทองโอลิมปิกประเภทชายเดี่ยว (Career Golden Slam)
ในทศวรรษต่อมา เป็นช่วงเวลาที่เขาขับเคี่ยวแย่งความสำเร็จกับเฟเดอเรอร์ และ นอวาก จอกอวิช เขายังคงครองความยิ่งใหญ่ในคอร์ตดิน โดยคว้าแชมป์เฟรนช์โอเพนเพิ่มอีก 8 สมัย และแชมป์ยูเอสโอเพนอีก 3 สมัย รวมทั้งเข้าชิงชนะเลิศออสเตรเลียนโอเพนอีก 4 ครั้ง และยังทำสถิติคว้าแชมป์แกรนด์สแลมต่อเนื่อง 10 ปีติดต่อกันตั้งแต่ ค.ศ. 2005–2014 และคว้าเหรียญทองโอลิมปิกประเภทชายคู่ในโอลิมปิกฤดูร้อน 2016 ต่อมาใน ค.ศ. 2022 เขาคว้าแชมป์ออสเตรเลียนโอเพนสมัยที่สอง ทำสถิติคว้าแชมป์แกรนด์สแลมรายการที่ 21 ซึ่งเป็นสถิติสูงสุดในขณะนั้นแซงหน้าเฟเดอเรอร์และจอกอวิช และเป็นผู้เล่นชายคนที่ 4 ในประวัติศาสตร์เทนนิสที่คว้าแชมป์แกรนด์สแลมในแต่ละรายการได้อย่างน้อยสองสมัย (Double Career Grand Slam) ตามด้วยการคว้าแชมป์เฟรนช์โอเพนสมัยที่ 14 ซึ่งเป็นแชมป์แกรนด์สแลมที่ 22
อย่างไรก็ตาม จากรูปแบบการเล่นที่ดุดันกอปรกับการลงเล่นบนคอร์ตดินบ่อยครั้ง ซึ่งต้องใช้พละกำลังมากกว่าคอร์ตอื่น ส่งผลให้นาดัลประสบปัญหาการบาดเจ็บบ่อยครั้งตั้งแต่เล่นอาชีพ เขาบาดเจ็บสะโพกใน ค.ศ. 2023 และไม่สามารถกลับคืนสู่ฟอร์มการเล่นในระดับเดิมได้ ก่อนจะประกาศเลิกเล่นอาชีพใน ค.ศ. 2024 โดยลงเล่นเดวิสคัพในเดือนพฤศจิกายนเป็นรายการสุดท้าย
นาดัลเป็นคนที่ถนัดขวาแต่ถูกฝึกให้ตีเทนนิสด้วยมือซ้าย เขาได้รับการฝึกสอนโดย โตนี นาดัล คุณลุงของเขาเกือบตลอดอาชีพ นาดัลมีจุดเด่นคือการตีโฟร์แฮนด์ท็อปสปินอันหนักหน่วงซึ่งเป็นประโยชน์ในการเล่นบนคอร์ตดิน และยังขึ้นชื่อในการเบรกเกมเสริ์ฟของคู่แข่ง และความนิ่งในการเล่นคะแนนสำคัญ และยังเป็นผู้เล่นที่เชี่ยวชาญการเล่นลูกหยอดมากที่สุดคนหนึ่ง นาดัลได้รับรางวัลลอริอุสเวิลด์สปอตส์อะวอดส์ สาขานักกีฬาชายยอดเยี่ยมแห่งปี 2 สมัย, รางวัลนักเทนนิสยอดเยี่ยมของเอทีพี 5 สมัย และรางวัลผู้เล่นยอดเยี่ยมจากการโหวตโดยเพื่อนนักเทนนิส 5 สมัย เขายังได้รับการจัดอันดับโดยไทม์ 100 ให้เป็นหนึ่งในบุคคลผู้ทรงอิทธิพลของโลกปีใน 2022 ในการแข่งขันนานาชาติ นาดัลคว้าเหรียญทองโอลิมปิกได้ทั้งในประเภทชายเดี่ยว (2008) และชายคู่ (2016) และแชมป์เดวิส คัพ ร่วมกับทีมชาติสเปนอีก 5 สมัย เขาก่อตั้งมูลนิธิเพื่อช่วยเหลือเด็กด้อยโอกาส และเปิดสถาบันสอนเทนนิสในมายอร์กา